Lang pad van herstel ná seun van derde verdieping springWian van Vuuren (Foto: Verskaf) Dit gaan onder omstandighede goed met die gr. 9-leerder wat sowat twee weke gelede van die derde verdieping van sy skool in Rustenburg in Noordwes gespring het. ’n Lang pad van herstel en rehabilitasie lê waarskynlik voor ná die beserings wat die 15-jarige seun tydens die val opgedoen het. Hoewel Wian van Vuuren nog onder verdowing in die hoësorgeenheid van ’n plaaslike staatshospitaal is, is hy byna ’n week gelede van ’n ventilator gehaal. Die dreineringspype vir sy inwendige beserings is ook reeds verwyder. Marietjie van Vuuren, Wian se ma, vertel aan Maroela Media dat Wian se bekkenbeen met die val op 7 September gebreek het. Hy het ook verskeie inwendige beserings waaronder skeure aan sy lewer, milt en blaas opgedoen. Dié skeure is kort ná die voorval tydens twee operasies geheg. ’n Mediese struktuur wat sy heupe tans in plek hou, sal na verwagting Donderdag in die teater verwyder word. “Hy lyk soveel beter as verlede week. Hy gaan baie goed aan,” vertel Marietjie wat weens die Covid-19-pandemie slegs elke tweede dag toegelaat word om haar seun vir ’n paar minute te besoek. “Hy kan al ŉ bietjie gesels, maar dis baie onsamehangend omdat hy nog onder verdowing is.” Marietjie verduidelik dat daar nog ’n lang pad van herstel vir Wian voorlê aangesien hy waarskynlik rehabilitasie ná sy hospitaalbehandeling sal moet ontvang om sy mobiliteit te verseker. “Ons praat hier van weke.” ’n Geldinsameling word nou gehou om Wian se mediese uitgawes, waaronder sy rehabilitasie, te dek. Klik hier om ’n bydrae te maak of besoek dié Instagram-blad vir inligting rakende Wian se vordering.